কেএনএফ সংশ্লিষ্টতার সন্দেহে আরও ৩ নারী গ্রেপ্তার
বান্দরবানের রুমায় যৌথ বাহিনীর অভিযানে সশস্ত্র সংগঠন কুকি-চিন ন্যাশনাল ফ্রন্ট (কেএনএফ) সংশ্লিষ্টতার সন্দেহে আরও ৩ নারীকে গ্রেপ্তার করে, আদালতের মাধ্যমে তাদেরকে কারাগারে পাঠানো হয়েছে।

সোমবার (২২ এপ্রিল) বিকেল বান্দরবানের মুখ্য বিচারিক হাকিম আদালতে হাজির করা হলে জ্যেষ্ঠ বিচারিক হাকিম মো. নুরুল হক তাদের কারাগারে পাঠানোর আদেশ দেন বলে জানান আদালতের সাধারণ নিবন্ধন কর্মকর্তা (জিআরও) বিশ্বজিৎ সিংহ।

গ্রেপ্তারকৃতরা হলেন- রুমা সদর ইউনিয়নের ইডেন রোড গির্জা পাড়ার বাসিন্দা লাল তন লিয়ান বমের মেয়ে লাল নুন পুই বম (১৮), একই পাড়ার বাসিন্দা সুশান্ত তঞ্চঙ্গ্যার স্ত্রী লাল রুয়াত ফেল বম (২০) এবং লাল চয় সাং বমের স্ত্রী লাল এং কল বম (২৬)।

কারাগারে যাওয়াদের মধ্যে লাল রুয়াত ফেল বমের সঙ্গে তার তিন বছরে এক মেয়ে এবং লাল এং কল বমের সঙ্গে তারা ছয় মাসের শিশুসহ তিন বছরের এক মেয়ে ও চার বছরে এক ছেলে রয়েছে।

২ ও ৩ এপ্রিল রুমা-থানচি সোনালী ও কৃষি ব্যাংকে ডাকাতি, অর্থ-অস্ত্র লুট এবং কর্মকর্তা-কর্মচারীদের মারধরের ঘটনায় করা আলাদা মামলায় কেএনএফ সন্দেহে গ্রেপ্তার পাঁচ আসামিকে দুই দিনের রিমান্ড মঞ্জুর করেছে আদালত।

একইসঙ্গে গ্রেপ্তার দুই নারীকে কারাগারের ফটকে এক দিনের জিজ্ঞাসাবাদের আবেদন মঞ্জুর হয়েছে বলে জানিয়েছেন আদালত পুলিশের পরিদর্শক ফজলুল হক।

সোমবার দুপুরে বান্দরবান মুখ্য বিচারিক হাকিম আদালতে আসামিদের হাজির করলে শুনানি শেষে জ্যেষ্ঠ হাকিম নাজমুল হোসাইন (আমলি আদালত) এ আদেশ দেন বলে জানান তিনি।

ফজলুল হক সাংবাদিকদের বলেন, থানচি ব্যাংক ডাকাতি মামলায় জেমিনি বম (২০), আসেলং বম (১৯) ভাননুম নুয়াম বম (২৩) এবং রুমার অস্ত্র লুটের মামলায় লালরিন ত্লোয়াং বম (২০), ভান নুয়াম থাং বম (৩৭), ভান লাল থাং বম (৪৫) ও লাল লিয়া সিয়াং বমকে (৫৭) আদালতে হাজির করে পাঁচ দিনের রিমান্ড আবেদন করে পুলিশ।

আদালত পাঁচজনকে দুই দিনের রিমান্ড এবং দুই নারীকে কারা ফটকে এক দিনের জিজ্ঞাসাবাদের আবেদন মঞ্জুর করে বলে জানান তিনি।

২ এপ্রিল রুমা উপজেলার সোনালী ব্যাংকে ডাকাতি করে অর্থ লুট করে একদল সশস্ত্র লোক। পুলিশের ১০টি এবং আনসার সদস্যের চারটি অস্ত্রও লুট করে নিয়ে যায় তারা। অপহরণ করা হয় ব্যাংকটির ম্যানেজার নেজাম উদ্দিনকে। দুদিন পর তাকে উদ্ধার করা হয়।

রুমার ঘটনার এক দিন পর ৩ এপ্রিল থানচি উপজেলার সোনালী ও কৃষি ব্যাংকেও দিন-দুপুরে অর্থ লুটের ঘটনা ঘটে।

দুটি ঘটনায় পাহাড়ে সশস্ত্র সংগঠন কেএনএফ জড়িত বলে জানিয়েছে আইনশৃঙ্খলা রক্ষাকারী বাহিনী। এরপর থেকে লুট হওয়া অস্ত্র-অর্থ উদ্ধারে রুমা ও থানচিতে অভিযান চালাচ্ছে যৌথ বাহিনী।

অভিযানে অংশ নিচ্ছে সেনাবাহিনী, বিজিবি, র‍্যাব ও পুলিশ সদস্যের সদস্যরা। এ অভিযান সমন্বয় করছে সেনাবাহিনী।

যৌথ বাহিনীর এই অভিযানে বিভিন্ন এলাকা থেকে এখন পর্যন্ত ২১ নারীসহ ৭১ জনকে গ্রেপ্তারের খবর জানিয়েছে পুলিশ।

বান্দরবানের রুমায় যৌথ বাহিনীর অভিযানে সশস্ত্র সংগঠন কুকি-চিন ন্যাশনাল ফ্রন্ট (কেএনএফ) সংশ্লিষ্টতার সন্দেহে আরও ৩ নারীকে গ্রেপ্তার করে, আদালতের মাধ্যমে তাদেরকে কারাগারে পাঠানো হয়েছে।